ROZHODNUTIE KOMISIE
z 22. augusta 2006,
o určitých ochranných opatreniach proti katarálnej horúčke oviec (modrý jazyk)
[oznámené pod číslom K(2006) 3849]
(Text s významom pre EHP)
(2006/577/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
keďže:
(1)
Holandsko, Belgicko a Nemecko informovali v uvedenom poradí 17., 19. a 21. augusta 2006 Komisiu o niekoľkých klinických prípadoch katarálnej horúčky oviec (modrý jazyk) v chovoch oviec a dobytka v oblastiach na území Holandska, Belgicka a Nemecka nachádzajúcich sa v okruhu 50 km od Kerkrade v Holandsku, kde bol oznámený prvý prípad podozrenia na toto ochorenie.
(2)
Belgicko, Nemecko, Luxembursko a Holandsko ustanovili zákaz premiestňovania zvierat náchylných na katarálnu horúčku oviec a ich spermy, vajíčok a embryí z oblastí postihnutých ochorením v súlade so smernicou Rady 2000/75/ES z 20. novembra 2000 stanovujúcou špecifické ustanovenia pre kontrolu a likvidáciu katarálnej horúčky oviec - modrého jazyka (2) a s rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (3).
(3)
Dotknuté členské štáty prijali náležité opatrenia vzhľadom na ich entomologickú, ekologickú, geografickú, meteorologickú a epidemiologickú situáciu.
(4)
Rozšírenie katarálnej horúčky oviec z oblasti postihnutej týmto ochorením by mohlo predstavovať závažné ohrozenie zvierat v Spoločenstve.
(5)
V záujme prehľadnosti a transparentnosti a do vykonania ďalších epidemiologických a laboratórnych vyšetrení je vhodné prijať na úrovni Spoločenstva opatrenia na kontrolu ochorenia týkajúce sa premiestňovania zvierat druhov náchylných na katarálnu horúčku oviec (modrý jazyk) a ich spermy, vajíčok a embryí z oblastí postihnutých týmto ochorením.
(6)
Vzhľadom na vývoj situácie a výsledky ďalších vykonaných vyšetrení by sa mali na zasadaní Stáleho výboru pre potravinový reťazec a zdravie zvierat čo najskôr preskúmať platné opatrenia.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty uvedené v prílohe ustanovujú zákaz premiestňovania živých zvierat druhov náchylných na katarálnu horúčku oviec (modrý jazyk) a ich spermy, vajíčok a embryí, ktoré boli v období od 1. mája 2006 získané z oblastí uvedených v prílohe alebo boli v týchto oblastiach vyprodukované, do iných častí Spoločenstva alebo do tretích krajín.
2. Členské štáty udeľujú zo zákazu uvedeného v odseku 1 výnimky uvedené v článkoch 4 a 6 rozhodnutia 2005/393/ES.
3. Ak je to vzhľadom na entomologickú, ekologickú, geografickú, meteorologickú a epidemiologickú situáciu potrebné, príslušné členské štáty vykonávajú doplňujúce vyšetrenia mimo oblastí uvedených v prílohe.
Príslušné členské štáty naďalej uplatňujú všetky náležité opatrenia, ktoré už prijali.
Príslušné členské štáty takéto opatrenia preskúmajú na základe výsledkov uvedených vyšetrení a môžu uplatňovať dodatočné náležité opatrenia.
Článok 2
Členské štáty zmenia opatrenia, ktorými sa riadi obchodovanie tak, aby boli v súlade s týmto rozhodnutím a uvedené opatrenia uverejnia. Bezodkladne o nich informujú Komisiu.
Článok 3
Toto rozhodnutie je určené členským štátom.
V Bruseli 22. augusta 2006